में सिग्रट लाया। सूबेदार पिच्छें गी हटी गेआ। सैह्‌बन गै सिग्रटा चा लाल-सूआ लोरा निकलेआ ते मेरियां अक्खियां मटोई गेईयां‌, मेरियां औंगला, नक्क ते प्रबट्टे झुलसी गे। तेजाबी धूआं दे गुम्में मेरे नक्क-प्राण आनी दित्ते,ते निच्छां मारी-मारी बदेहा होन लगा। अक्खीं अग्गें तिरमिरे गै तिरमिरे आई जाने करी ते कन्ने घाबरी-जाने करी आंऊ इक्कै थारा पर खड़ोते दा हत्थ-पैर छड़ा हा। सपाही मेरे चबक्खी घेरा बनाए दे खड़ोते दे हे ते जोरा-जोरा ने गढ़ाके मारने दे हे। आऊं धरा आली बक्खी टुरी पेआ। मेरे पिच्छूं दा उन्दे गढ़ाके मारने सीटियां बजाने ते चुरआलें दे छांटें दे बजने दी वाजा जनेही वाज आवा दी बी मेरियां अक्खियां चा ‘छम-छम’ अत्थरू किरा दे हे। पर उस जाले कोला बी मती दुखा आला ते परेशानी आली जढ़ी गल्ल ही, ओ इक चर्जा आला भाव सा जढ़ा मेरे दिला गी भोरदा जा दा सा ते जिसी आंऊं समझी नेईं सा सक दा। भला उनें मेरे कन्ने नेहा बरतारा की कीता ? इन्ने चंगे लोक बी इयै नेही गल्ला चा नंद तुप्पी सकदे न भला ?